Ανάπτυξη και υλοποίηση επιχειρηματικού μοντέλου ανάλυσης και αξιολόγησης επενδύσεων σε νεοφυείς επιχειρήσεις στην Ελλάδα
Creators: name: Βιτετζάκης, Εμμανουήλ
Publisher: name: Πανεπιστήμιο Πειραιώς
Year: 2023
Subjects: subject: Αξιολόγηση
subject: Αποτίμηση
subject: Νεοφυείς Επιχειρήσεις
subject: StartUps
subject: Επιχειρηματικότητα
subject: Επενδύσεις

description: Η παρούσα διπλωματική εργασία πραγματεύεται την ανάπτυξη επιχειρηματικού μοντέλου ανάλυσης, αξιολόγησης και πρόβλεψης επενδύσεων σε νεοφυείς επιχειρήσεις για όλους τους κλάδους της οικονομικής δραστηριότητας της Ελλάδας. Το φαινόμενο των νεοφυών επιχειρήσεων αποτελεί επιχειρηματική τάση των τελευταίων οκτώ ετών για το Ελληνικό επιχειρηματικό οικοσύστημα, το οποίο παρουσιάζει έντονο επενδυτικό ενδιαφέρον. Παράλληλα, τα τελευταία τρία έτη η ανάπτυξη την οποία παρουσιάζει το οικοσύστημα των νεοφυών επιχειρήσεων στην Ελλάδα χαρακτηρίζεται ως ραγδαία, αλλά σε πρώιμο στάδιο σε σχέση με τα Ευρωπαϊκά δεδομένα. Η σύλληψη, λοιπόν, της ιδέας για το συγκεκριμένο θέμα πηγάζει από την επιχειρηματική ελκυστικότητα την οποία επιδεικνύει το μοντέλο των νεοφυών επιχειρήσεων, και η διαφαινόμενη ανάγκη για βαθύτερη ανάλυση και αποκωδικοποίηση της αξίας των επιχειρήσεων αυτών, καθώς και των προοπτικών εξέλιξης και ενδιαφέροντος που έχουν τη δυνατότητα να παρουσιάσουν. Το εγχώριο οικοσύστημα των νεοφυών επιχειρήσεων έχει αποκωδικοποιηθεί ως προς τον αριθμό των επιχειρήσεων οι οποίες δραστηριοποιούνται με τη μορφή του συγκεκριμένου μοντέλου, και έχουν συμπεριληφθεί με τα στοιχεία τους στο Εθνικό Μητρώο Νεοφυών επιχειρήσεων «ELEVATE GREECE». Στο νεοσύστατο μητρώο έχει εγγραφεί το σύνολο των νεοφυών επιχειρήσεων της Ελλάδας και έχουν καταγραφεί όλα τα στοιχεία τους. Συγκεκριμένα, στο μητρώο αναγράφεται για κάθε επιχείρηση ξεχωριστά, η επωνυμία της, ο κλάδος στον οποίο δραστηριοποιείται, οι τεχνολογίες τις οποίες χρησιμοποιεί, την περιοχή στην οποία εδρεύει, καθώς και τα συνολικά κεφάλαια χρηματοδότησης τα οποία έχει λάβει κάθε μια. Σκοπός του «ELEVATE GREECE» είναι να αναδείξει τις Ελληνικές Start ups και να προσδώσει προστιθέμενη αξία στο σύνολο του οικοσυστήματος. Ωστόσο, στο Εθνικό Μητρώο Νεοφυών Επιχειρήσεων δεν υπολογίζεται η αξία κάθε επιχείρησης του οικοσυστήματος, αλλά και οι προοπτικές που δύναται να παρουσιάσει. Επομένως, το προτεινόμενο αντικείμενο της συγκεκριμένης εργασίας αναδεικνύεται σε σημαντικό επίπεδο χρήσιμο, καθώς με την υλοποίηση ενός μοντέλου-υπολογιστικού εργαλείου ανάλυσης, αξιολόγησης και πρόβλεψης της αξίας μια νεοφυούς επιχείρησης, αυτόματα καθιστά το οικοσύστημα πιο ελκυστικό για τους επενδυτές. Σκοπός, λοιπόν, της εργασίας είναι η υλοποίηση του συγκεκριμένου εργαλείου, με το οποίο οι νεοφυείς επιχειρήσεις θα αποκτήσουν υψηλότερη διαπραγματευτική δύναμη, γνωρίζοντας την αξία τους, αλλά και τις προοπτικές τους, ενώ ταυτόχρονα οι επενδυτές θα έχουν τη δυνατότητα επιλογής τοποθέτησης επένδυσης σε ένα οικοσύστημα με αναλυμένα δεδομένα, αποτιμημένες αξίες και με αμεσότητα χρόνου. Η προαναφερόμενη σκοπιμότητα της εργασίας αποτελεί την απόδειξη της πρωτοτυπίας του θέματος, καθώς παρόμοιο ή ίδιο μοντέλο-εργαλείο δεν υφίσταται στα ελληνικά δεδομένα, και η μελέτη για την ανάπτυξή και την υλοποίησή του θα βασιστεί σε διεθνή πρότυπα.